<classify> TIMU ya Taifa ya Soka ya Wanawake chini ya umri wa miaka 17, jana imeifunga Burundi kwa bao 1-0 katika mchezo wa marudiano wa kufuzu Kombe la Dunia 2020 nchini India, uliochezwa Bujumbura katika Uwanja wa Intwari, zamani Prince Louis Rwagasore.Bao pekee katika mchezo huo lilifungwa na Protasia Mbunda na kuifanya Tanzania kufuzu hatua inayofuata baada ya mchezo wa awali kushinda kwa mabao 5-1 jijini Dar es Salaam.Kwa ushindi huo Tanzania itakutana ama na Uganda au Ethiopia ambazo zinakutana leo baada ya Uganda kushinda 2-0 kwao.Akizungumza baada ya mchezo huo kocha Bakari Shime aliwapongeza wachezaji wake kwa kufuata kile alichowafundisha na kuwaelekeza wakati wa mchezo na kusema safari ndio kwanza imeanza.Nilijua mchezo dhidi ya Burundi utakuwa na ushindani, kwani tunafahamiana vizuri, hivyo nilijiandaa kuhakikisha tunaendeleza rekodi ya kuwafunga ili tufuzu, nashukuru Mungu hilo limefanikiwa sasa ni kujiandaa na mchezo unaokuja, amesema Shime.Nahodha wa timu hiyo, Irene Kisisa amewashukuru wachezaji wenzake kwa kucheza kufa kupona na kupata ushindi ugenini.  <topic>: MICHEZO 